Llíria presenta els resultats del projecte SimBioTIC
25 de octubre de 2018

El projecte SimBioTIC va presentar ahir els resultats del seu estudi, alhora que va exposar solucions per combatre els problemes d’ordenació forestal, el canvi climàtic i les bioenergies, des del punt de vista de l’economia circular. Va ser en un acte celebrat a Ca la Vila presidit per l’alcalde de Llíria, Manolo Civera, en què van intervenir els membres del grup TICs contra el Canvi Climàtic (ICTvsCC) de l’Institut ITaca de la Universitat Politècnica de València, els encarregats de realitzar l’estudi.

Segons el primer edil, “és necessari un canvi de mentalitat. Hem de caminar cap a una Llíria sostenible, connectada i intel·ligent. Per això, hem assumit el compromís de substituir el procés de produir, usar i tirar pel de produir, usar, reutilitzar i reciclar. Per aconseguir-ho, necessitem que la ciutadania conega i entenga la  importància del projecte SimBioTIC. És un repte il·lusionant i necessari, que hem d’assumir pel bé del futur del nostre planeta” ha sentenciat Civera.

Els resultats del projecte SimBioTIC, que va rebre el premi AEE–Spain Chapter,  estimen que la capital del Camp de Túria podria aconseguir un estalvi energètic de 110.000€ anuals i una reducció de 354 Tm d’emissions CO2. Açò és podria aconseguir mitjançant les labors de manteniment de prevenció d’incendis forestals que, a més de proporcionar 2563 Tm de biomassa aprofitable, fomentaria la creació d’ocupació verda. Esta biomassa serviria per cobrir les necessitats energètiques dels edificis municipals de Llíria, mitjançant una xarxa de districte tèrmica que connectaria els edificis públics a una central. La infraestructura necessària requerix una inversió de 958.525 €, que es podria rendibilitzar en 12,24 anys.

En addició, es van exposar diferents alternatives per reduir la factura energètica del municipi, com l’adequació de la potència contractada, l’energia reactiva o l’adquisició d’energia directament al mercat majorista. Esta última acció haguera permès reduir la facturació actual un 23.92% l’any 2016 i un 15.15 % el 2017.

Per altra banda, l’estudi SimBioTIC ha realitzat el seu estudi paral·lelament al Pacte de les Alcaldies pel Clima i l’Energia, que suposa un compromís per reduir en un 40% les emissions de CO2 fins l’any 2030. En este sentit, el pla proposa 36 accions de mitigació, amb un impacte econòmic de 3.000.000€ aproximadament.

“Som Simbiòtic!”: un llibre blanc amb finalitat divulgativa

El projecte va presentar també “Som Simbiòtic!”, un llibre blanc divulgatiu, coordinat per l’artista Rodolfo Navarro, que recopila i explica les accions que s’han de portar a terme, amb l’objectiu de conscienciar sobre la problemàtica abordada pel projecte SimBioTIC.

Segons l’alcalde, “esta publicació és un crit de modernitat i sostenibilitat tremendament necessari, que compta amb una sèrie de personatges animats que faran possible que grans i menuts aprenguen, disfruten, apliquen i compartisquen els principis d’esta transició energètica i prenguen consciència dels perills del canvi climàtic”. Estos superherois ecològics són la imatge del programa educacional que compren totes les etapes educatives, des d’Infantil fins el Batxillerat.